SA’ners koop eerder gebruikte motors | Netwerk24
Deur Elvira Wood 02 Junie 2020 07:37
Wesbank sê dié tendens is duidelik te bespeur in die aansoeke om voertuigfinansiering wat hy gedurende Mei ontvang het.
“Wesbank se data dui op ’n toename in die vraag na gebruikte motors ten opsigte van finansiering. Dié tendens steun die voorspelling deur sekere ontleders dat verbruikers waarskynlik eerder gebruikte motors gaan koop om só die bedrag te verminder wat hulle maandeliks afbetaal én om minder aan vervoer te spandeer,” sê Lebogang Gaoaketse, hoof van bemarking en kommunikasie by WesBank, in ’n verklaring.
Wesbank sê die getal nuwe aansoeke om voertuigfinansiering gedurende Mei, was tussen 65% en 70% van wat dit ’n jaar tevore was.
Gaoaketse sê met dié dat daar ’n toename is in die aansoeke om voertuigfinansiering vir gebruikte motors, is sy syfers en dié wat die Nasionale Vereniging van Motorvervaardigers van Suid-Afrika (Naamsa) vir Mei bekend gestel het, nié in pas met mekaar nie.
Naamsa doen egter net verslag oor die verkope van nuwe voertuie.
Luidens Naamsa is daar 12 932 nuwe voertuie in Mei in Suid-Afrika verkoop. Dit is 68% minder as ’n jaar tevore en verteenwoordig boonop net sowat 30% van verkope in Januarie en Februarie vanjaar.
Volgens Naamsa is daar 9 019 nuwe passasiersmotors verkoop. Dit is 65,4% minder as in Mei 2019. Die mark vir ligte handelsvoertuie (LHV’s) het stadiger uit die blokke gekom, soos wat die staat van inperking gelig word. In Mei is daar net 3 073 nuwe eenhede verkoop. Dit is 74,8% minder as in dieselfde tydperk verlede jaar.
Van die 12 092 passasiersmotors en LHV’s wat verkoop is, is 10 606 (87,7%) via die handelaarskanaal verkoop. Die regering het 892 voertuie gekoop.
“Hierdie lae aktiwiteitsvlakke is geen verrassing nie,” sê Gaoaketse.
Hy sê hy hoop dat onder vlak drie en met die rentekoers wat die afgelope maande met 2,5% gedaal het, dat Suid-Afrikaners weer gaan begin om motors te koop.
Meer oor: Naamsa | Wesbank | Motorverkope | Motors | Vlak 4 | Covid-19